Verspring-atleet spring oor krokodilleKhotso Mokoena. Foto: Tyrone Bradley/Red Bull ŉ Olimpiese silwermedalje verspring-atleet het Maandag oor ŉ groot krokodil in ŉ stroom in KwaZulu-Natal gespring. Khotso Mokoena het aan The Star gesê dit was ŉ jarelange droom van hom om oor Crocodile Creek in Tongaat, wat altesaam sowat 5 000 krokodille huisves, te spring. Mokoena erken krokodille fassineer hom. In Sesotho beteken sy van letterlik “hy wat by ŉ krokodil ŉ eed aflê”. Hy sê ook hy dink hy is half-mens en half-krokodil. Hy het ook tatoeëermerke van verskeie krokodille op sy liggaam. “Ek wou met dié poging my vrese oorkom en my eie en my geestelike krag toets. As ŉ atleet moet ek myself so hard as moontlik druk en seker maak dat ek die dierlike instink omhels sodat ek so veel as moontlik kan bereik,” het hy gesê. Volgens ŉ kenner moes Mokoena sorg dat hy hoog genoeg oor die gevaarlike dier spring, aangesien ŉ krokodil uit die water blitsig tot 4 meter hoog in die lug kan spring. Mokoena is tans besig om vir die Diamond-liga te oefen en sy eerste deelname is vir 18 Mei in Sjanghai geskeduleer. – Sapa